Rúmlega 62 prósent landsmanna hefðu viljað að komufarþegar frá skilgreindum hááhættusvæðum yrðu áfram skikkaðir í sóttkví í sóttkvíarhúsi og að gerð hefði verið breyting á sóttvarnalögum sem heimilaði slíka kvöð. Þetta kemur fram í nýjum Þjóðarpúlsi Gallups.
Ríflega 34 prósent þeirra sem tóku afstöðu í netkönnuninni, sem gerð var 9. til 19. apríl, eru sátt við nýja reglugerð heilbrigðisráðherra sem felur í sér að komufarþegar sem eiga að fara í sóttkví geti verið í heimahúsi að uppfylltum ákveðnum skilyrðum. Tæplega fjögur prósent hefðu kosið að komufarþegar hefðu fengið að ráða hvar þeir væru í sóttkví án þess að reglur um heimasóttkví væru hertar, en rúmlega 62 prósent landsmanna hefðu viljað að komufarþegar frá skilgreindum hááhættusvæðum yrðu skikkaðir í sóttkvíarhús eins og gert var í byrjun þessa mánaðar þar til Héraðsdómur úrskurðaði að ekki væri lagaheimild fyrir því.
Töluverður munur er á svörum fólks eftir því hvaða flokk það kysi til Alþingis ef kosið yrði í dag. Stuðningsfólk Sjálfstæðisflokksins er andvígast sóttkvíarhótelskyldu. Fjörutíu og sex prósent þeirra vilja að komufarþegum frá hááhættusvæðum sé gert að vera í sóttkví á sóttvarnahóteli, á meðan um 61 til 73 prósent þeirra sem kysu aðra flokka vilja það. Framsóknar- og Miðflokksfólk er líklegast til að styðja slíka kvöð, eða um 71 prósent kjósenda Miðflokksins og 73 prósent kjósenda Framsóknar.
Rúmlega 62 prósent landsmanna hefðu viljað að komufarþegar frá skilgreindum hááhættusvæðum yrðu áfram skikkaðir í sóttkvíarhús. Stuðningsfólk Sjálfstæðisflokksins er andvígast sóttkvíarhótelskyldu en Framsóknarfólk hlynntast.